Rådets forordning (EF) nr. 695/2002

af 22. april 2002

om afslutning af antidumpingproceduren vedrørende import af peroxodisulfater med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), i det følgende benævnt grundforordningen, særlig artikel 9 og 11, stk. 2,

under henvisning til forslag fremsat af Kommissionen efter høring af det rådgivende udvalg, og

ud fra følgende betragtninger:

A. PROCEDURE

(1) Efter offentliggørelsen af en meddelelse om snarligt udløb af gyldigheden af de gældende antidumpingforanstaltninger vedrørende importen af peroxodisulfater med oprindelse i Folkerepublikken Kina(2), har Kommissionen den 20. september 2000 modtaget en anmodning om en fornyet undersøgelse af disse foranstaltninger i henhold til artikel 11, stk. 2, i grundforordningen.

(2) Anmodningen blev fremsat af European Chemical Industry Council (i det følgende benævnt "CEFIC") på vegne af producenter, der repræsenterer Fællesskabets samlede produktion af peroxodisulfater.

(3) Anmodningen indeholdt tilstrækkelige umiddelbare beviser for fortsat eller fornyet skade i tilfælde af foranstaltningernes ophør til at berettige indledningen af en fornyet undersøgelse.

(4) Efter høring af det rådgivende udvalg indledte Kommissionen derfor ved en meddelelse offentliggjort i De Europæiske Fællesskabers Tidende(3) en fornyet undersøgelse vedrørende importen til Fællesskabet af peroxodisulfater, der i øjeblikket tariferes under KN-kode ex 2833 40 00, med oprindelse i Folkerepublikken Kina.

(5) Kommissionen underrettede officielt de eksporterende producenter, importører, som den vidste var berørt af sagen, repræsentanterne for eksportlandet, repræsentative brugere og de klagende producenter i Fællesskabet. Interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

B. TILBAGETRÆKNING AF ANMODNINGEN OG AFSLUTNING AF PROCEDUREN

(6) Ved en skrivelse af 25. januar 2002 til Kommissionen trak CEFIC formelt sin anmodning vedrørende importen af peroxodisulfater med oprindelse i Folkerepublikken Kina tilbage.

(7) I overensstemmelse med artikel 9, stk. 1, og artikel 11, stk. 2, i grundforordningen kan proceduren afsluttes, hvis anmodningen trækkes tilbage, medmindre en sådan afslutning ikke vil være i Fællesskabets interesse.

(8) Kommissionen fandt, at proceduren bør afsluttes, da undersøgelsen ikke har vist, at en sådan afslutning vil skade Fællesskabets interesser. Interesserede parter er blevet underrettet herom og har fået mulighed for at fremsætte bemærkninger. Kommissionen har ikke modtaget bemærkninger fra parterne. Der er således intet, der tyder på, at det ikke vil være i Fællesskabets interesse at bringe foranstaltningerne til ophør.

(9) Det er derfor besluttet, at antidumpingproceduren vedrørende import til Fællesskabet af peroxodisulfater med oprindelse i Folkerepublikken Kina kan afsluttes og de gældende foranstaltninger bringes til ophør -

UDSTEDT FØLGENDE FORORDNING:

Artikel 1

Antidumpingforanstaltningerne vedrørende importen til Fællesskabet af peroxodisulfater, der i øjeblikket tariferes under KN-kode ex 2833 40 00, med oprindelse i Folkerepublikken Kina bringes til ophør.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 22. april 2002.

På Rådets vegne

M. Arias Cañete

Formand

(1) EFT L 56 af 6.3.1996, s. 1. Senest ændret ved forordning (EF) nr. 2238/2000 (EFT L 257 af 11.10.2000, s. 2).

(2) EFT C 167 af 16.6.2000, s. 4.

(3) EFT C 366 af 20.12.2000, s. 5.